als_Latn dik_Latn sag_Latn
Naço: Gjykata e Krimeve të Rënda iu përgjigj prioriteteve të qeverisë për të luftuar krimin e korrupsionin
- 1143 Lexime
- (17:54 , 16/03/2015)
- 0 Komente
TIRANË- Ministri i Drejtësisë, Nasip Naço ka marrë pjesë sot në analizën e veprimtarisë gjyqësore të Gjykatës së Shkallës së Parë për Krime të Rënda dhe të Gjykatës së Apelit për Krime të Rënda. Gjatë fjalës së tij, Naço tha se krijimi dhe funksionimi i kësaj gjykate përbën një histori suksesi për drejtësinë penale shqiptare, ndërsa ka ripërsëritur edhe njëherë qëndrimin e tij se aktiviteti i kësaj gjykate, duhet marrë si model referimi në mjaft aspekte.
Ministri i Drejtësisë është ndalur në disa nga të dhënat e raportuara në raport-analizë, duke vlerësuar faktin se gjatë vitit 2014 Gjykata e Shkallës së Parë për Krime të Rënda, krahasuar me vitin 2013, ka përballuar një volum pune më të lartë, që është rritur me 60%, qoftë sa i takon numrit të çështjeve, kërkesave të administruara, masave të sigurimit, por dhe numrit të kërkesave për sekuestrim dhe konfiskim, i cili si tregues më vete evidentohet se ka pësuar rritje me 146%.
“Nga analiza evidentohet fakti se gjatë vitit 2014 Gjykata e Shkallës së Parë, ka përfunduar shqyrtimin e 150 çështjeve, ndërkohë që në Gjykatën e Apelit janë shqyrtuar 132 çështje themeli. Kjo tregon për një punë të konsiderueshme të përballuar dhe për këtë ju përgëzoj. Këto të dhëna për mua si Ministër Drejtësie, tregojnë se kjo trupë gjyqësore i është përgjigjur përsëri politikës penale dhe prioriteteve që ka vendosur qeveria shqiptare, për të luftuar fenomenet më negative që përballet shoqëria jonë siç janë korrupsioni, krimi i organizuar dhe terrorizmi”, u shpreh Naço.
Referuar raportit ku evidentohet se në Gjykatën e Apelit dhe Shkallës së Parë për Krime të Rënda gjatë vitit 2014 është përdorur regjistrimi audio në të gjitha seancat gjyqësore në nivelin 100%, Ministri Naço ka bërë apel që ky proces të përkrahet gjerësisht, si një parakusht për rritjen e transparencës në gjyqësor.
“Ky fakt është shumë domethënës për rritjen e nivelit të transparencës dhe përmirësimit të etikës të seancave gjyqësore. Sistemi audio në gjykata padyshim përbën histori suksesi, sepse lehtëson punën e gjyqtarëve dhe të administratës gjyqësore, por njëkohësisht përbën një mekanizëm shumë të mirë për të mbikëqyrur veprimtarinë e aktorëve të sistemit të drejtësisë. Ministria e Drejtësisë është duke punuar për instalimin e një tjetër rubrike atë të regjistrimit video”, u shpreh Naço
(m.k/BalkanWeb)
als_Latn glg_Latn unk als_Latn als_Latn als_Latn als_Latn als_Latn als_Latn hrv_Latn